Մեր երկրում, ցավոք, ընկածին հարվածելու սինդրոմը վարակի պես է տարածվել։ Սանասարյանը հայտնեց, որ Էջմիածնի քաղաքապետարանը խախտել է գնումների ընթացակարգերը, որ ՊՎԾ-ն գնային առաջարկների մինչ օրս չբացված ծրարներ է հայտնաբերել, որոնց վերաբերյալ մրցույթները վաղուց ավարտված են, որոշ մրցույթներում հաղթել են բարձր գնային առաջարկ ներկայացրած ընկերությունները։ Մրցույթները կազմակերպել են Գրիգորյանների ընտանիքին փոխկապակցված անձինք։ Գրիգորյանները քաղաքապետարանի հաշվին ստացել են բժշկական ապահովագրություն՝ տեղեկություն, որը Մանվել Գրիգորյանի կինը՝ Նազիկ Ամիրյանը, հերքել է։ Հանցանքներում ու չարաշահումներում մյուս կասկածվողների դեպքում Դավիթ Սանասարյանն անմեղության կանխավարկածը պահպանում էր։ Նա նույնիսկ մի քանի անգամ շեշտեց, որ անուններ չի հրապարակելու, որ իր կառույցն ընդամենը ուսումնասիրություններ է կատարել։ Միակ նոր տեղեկությունը թերեւս հնչեց մեր հարցին ի պատասխան․ «Դատախազությունն ամբողջ թափով քրեական գործ է հարուցել, մենք ունենք հանձնարարություն վարչապետից, վաղը-մյուս օրը կիմանանք, թե ինչ փուլում են դրանք (հավանաբար, նկատի ունի դատախազությանը՝ Ս․Ս․), եւ կհայտարարենք»։ Բայց դատախազությունը չսպասեց «վաղվան-մյուս օրվան» եւ ասուլիսից մեկ ժամ անց հայտարարեց․ ««Հյուսիս-հարավ ճանապարհային միջանցք» ծրագրի իրականացման գործընթացում թույլ տրված առերեւույթ չարաշահումներով պետությանը 23,5 մլրդ դրամի վնաս է հասցվել, հարուցվել է քրեական գործ»: